ททท.พังงาชูแคมเปญ “พังงาวันธรรมดาที่ไม่ธรรมดา” สโลแกน เที่ยวใต้ให้ปังต้องพังงา
นายอุทิศ ลิ่มสกุล ผู้อำนวยการการท่องเที่ยวแห่งประเทศไทยสำนักงานพังงา กล่าวว่า ได้ทำความร่วมมือกับชมรมไทยบริการท่องเที่ยวส่วนภูมิภาคภาคใต้ตอนบน (TTAA Upper south) และสมาคมผู้ประกอบการนำเที่ยวภูเก็ต (PTAA) จัด Agent FAM Trip นำสมาชิกซึ่งเป็นบริษัท นำเที่ยวจำนวน 28 ราย มาสำรวจเส้นทางท่องเที่ยวและทดสอบกิจกรรมท่องเที่ยว พร้อมทั้งพบปะเจรจาธุรกิจกับผู้ประกอบการตัวเมืองพังงาเพื่อเสนอแคมเปญพังงาวันธรรมดาที่ไม่ธรรมดา ชูสโลแกน เที่ยวใต้ให้ปังต้องพังงา เน้นดึงกลุ่มตลาดนักท่องเที่ยวชาวไทยให้พักค้างในพื้นที่อำเภอเมืองพังงาซึ่งมีที่พักทั้งหมด 21 แห่ง รวม 428 ห้อง พร้อมมอบคูปองมูลค่า 100 บาทเพื่อใช้บริการร้านคาเฟ่และมอบส่วนลดค่าอาหาร 250 บาท จำกัด 500 คน โดยดำเนินโครงการระหว่างวันที่ 15 กุมภาพันธ์ ถึง 30 เมษายน 2566โดยในช่วงสถานการณ์โควิด-19 ยอดนักท่องเที่ยวชาวไทยเดินทางเข้าพื้นที่ร้อยละ 70 และนักท่องเที่ยวชาวต่างชาติอยู่ที่ร้อยละ 30 ซึ่งตัวเลขจะสลับกันในช่วงก่อนโควิดกล่าวคือ ช่วงก่อนโควิด-19 มีตัวเลขนักท่องเที่ยวชาวต่างชาติร้อยละ 70 และนักท่องเที่ยวชาวไทยอยู่ที่ร้อยละ 30 โครงการพังงาวันธรรมดาที่ไม่ธรรมดาจึงเน้นการทวงตลาดหลักรักษาตลาดไทยและขยายตลาด ติดต่อขอข้อมูลการท่องเที่ยวเพิ่มเติมได้ที่ Facebook : ททท.สำนักงานพังงา : TAT Phangnga Office และ โทร. 097-9923563, 076-413400-2